**Nina Hyvärinen** (4. huhtikuuta 1971) on suomalainen tanssija, koreografi ja opettaja. Hän on opiskellut Suomen Kansallisoopperan Balettikoulussa ja tehnyt Suomen Kansallisbaletissa 22 vuotta kestäneen uran
Hyvärinen aloitti baletin ja tanssin opiskelun Kansallisoopperan Balettikoulussa (1980–1990). Hänet kiinnitettiin 1990 Suomen Kansallisbalettiin, jossa hän työskenteli vuosina 1990–2012. Pääosan urastaan Hyvärinen oli Kansallisbaletin solistitanssija.

Hyvärinen kuului yhdysvaltalaisen koreografi Carolyn Carlsonin Pariisissa kotipaikkaansa pitävään ryhmään Carolyn Carlson Company (1997–2000) kiertäen Ranskassa ja Italiassa Carlsonin teoksen *Dall’Internon* kanssa. Vuonna 1999 Hyvärinen esitti Venetsian biennaalissa Carlsonin hänelle tekemän soloteoksen *Il Freddo dell'Acqua*. Hyvärinen on kiertänyt eri puolilla maailmaa tutustuen muun muassa intialaiseen Mohini Attamin klassiseen tanssiperinteeseen eteläintialaisessa Keralan osavaltiossa (1998), balilaiseen Legong-temppelitanssiin (2014) ja Afrikan Guineassa (2003). Japanissa Hyvärinen opiskeli butō-tekniikkaa Yoshito Ohnon johdolla (2004) Tokiossa, sekä nō-teatterin perinteitä japanilaisen nō-mestarin Hideo Kanzen johdolla (2004).

Työskentely Itä-Aasiassa
------------------------

Hyvärinen muutti kesällä 2012 Taiwaniin Taipeihin, jossa hän asui neljä vuotta opettaen balettia ja nykytanssia vuosina 2012–2013 sekä tehden omaa taiteellista työtään. Hyvärinen teki klassisen baletin opetuksen sijaisuuksia Taipein kansallisen taideyliopiston tanssitaiteen laitoksella. Hyvärinen toimi myös tanssin opettajana Fang Shiang Dance -teatterissa New Taipeissa (2013–2014). Vuonna 2016 Hyvärinen muutti Japaniin Tokioon. Siellä hän teki yhteistyötä traditionaalisen esittävän taiteen ryhmän The Jiuta Koto Kyoku Miono-kain kanssa. Hyvärinen liitti nykytanssia ryhmän perinteisillä shamisen ja sakuhatsi-instrumenteilla soitettuun traditionaaliseen japanilaiseen musiikkiin. Vuonna 2019 Hyvärinen teki Hikichi Ballet Studiolle nykytanssiteoksen *Amal*. Hyvärinen opetti myös studiolla nykytanssia vuosina 2018–2019. .

Henkilöhistoria
---------------

Hyvärisen puoliso on tietokirjailija ja tutkija Teppo Turkki.

Lähteet
-------

1. ↑  Nina Hyvärinen *Encore*. Viitattu 24.9.2023.
2. ↑  Carolyn Carson *Carolyn Carson*. Viitattu 24.9.2023.
3. ↑  Sgagliotti Carolyn Carson *Cristina Sgagliotti*. Viitattu 24.9.2023.
4. ↑  Spiritual warriors *Numeridanse*.  Arkistoitu 29.9.2023. Viitattu 24.9.2023.
5. ↑  Yoshito Ohno (Hyväristä ei mainittu) *Kazuo Ohno Dance Studio*. Viitattu 24.9.2023.
6. ↑  About The Tessen-kai (Hyväristä ei mainittu) *Tessen*. Viitattu 24.9.2023.
7. ↑  School of Dance (Hyväristä ei mainittu) *Taipei National University of the Arts*. Viitattu 29.9.2023.
8. ↑  Fang Shiang (Hyväristä ei mainittu) *Giselle Art Dancing Theatre*. Viitattu 29.9.2023.
9. ↑  JIUTA KOTO KYOKU MIONO-KAI (Hyväristä ei mainittu) *Miono-kai*. Viitattu 29.9.2023.
10. ↑  Hikichi Ballet Studio *Hikichi*. Viitattu 29.9.2023.
11. ↑  Sirpa Salminen, Annele Saikkonen, Tuuli Virta, Ulla Paavilainen (toim.): *Kuka kukin on. Who's who in Finland. Henkilötietoja nykypolven suomalaisista 2015*. Helsinki: Otava, 2015. ISBN 978-951-1-28228-0.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |